பிருந்தா சேது

பிருந்தாசேது (Brindha Sethu)(பிறப்பு - நவம்பர் 2, 1976) என்பவர் இந்திய கவிஞரும் எழுத்தாளரும் திரைக்கதை ஆசிரியரும் ஆவார். இவரின் கவிதைத் தொகுப்புகள் சே. பிருந்தா என்ற பெயரில் வெளிவந்துள்ளன.

 இளமைக் காலம் 
பிருந்தாவின் சொந்த ஊர் மதுரை மாவட்டத்திலுள்ள மேலூர் ஆகும். இவர் 1976ஆம் வருடம் நவம்பர் 2ஆம் தேதி சேதுராமலிங்கம், கற்பகம் இணையருக்கு மகளாகப் பிறந்தார். இந்தி இலக்கியத்தில் முதுகலைப் பட்டம் பெற்ற பிருந்தா, தற்போது ஒரு தனியார் நிறுவனத்தில் முக்கிய பொறுப்பில் இருக்கிறார். இவரின் முதல் கவிதை (1995) கணையாழி இதழில் வெளியானது.

 எழுத்துப் பணி 
பிருந்தாவின் முதல் கவிதைத் தொகுப்பான ‘மழை பற்றிய பகிர்தல்கள்’ நூல் 1999-ல் பூங்குயில் பதிப்பகத்தால் வெளியிடப்பட்டது. இந்த நூல் தேவமகள் இலக்கிய விருதைப் பெற்றது. இதன் பிறகு இவரின் இரண்டாவது கவிதைத் தொகுப்பான ‘வீடு முழுக்க வானம்’ 2009இல் காலச்சுவடு பதிப்பகத்தால் வெளியிடப்பட்டது.  

மேலும் இவரின் மூன்றாவது கவிதைத் தொகுப்பான ‘மகளுக்குச் சொன்ன கதை’ 2014ஆம் ஆண்டிற்கான எஸ் ஆர் வி ஸ்கூலின் படைப்பூக்க விருதை வென்றது. இவர், செருமன்வாழ் எழுத்தாளர்/ மொழிபெயர்ப்பாளர் பிரசாந்தி சேகரத்துடன் இணைந்து 'அடிசில்’ (2017) தமிழ் இலக்கிய நாட்காட்டியின் ‘ஆய்வு மற்றும் உருவாக்கம்’ செய்துள்ளார். 

இவரின் 'கதவு திறந்ததும் கடல் – ஓர் ஒற்றைப் பெற்றோரின் தன் அனுபவக் கட்டுரைகளின் தொகுப்பாக வெளிவந்துள்ளது. இந்நூல் 2022ஆம் ஆண்டிற்கான தமிழ் வளர்ச்சி கழகத்தின் ‘மகளிர் இலக்கியம்’ எனும் வகைப்பாட்டில்  பரிசுப் பெற்றது.

2024ஆம் வருடம் ‘எங்கிருந்தோம், இங்குவந்தோம்’ எனும் முன்னோர் பெண்களின் வரலாற்றைச் சொல்லும் நூலைத் தொகுத்துள்ளார். இதே வருடம் ‘மூன்றாவது கதவு’ இவரின் சிறுகதைத் தொகுப்பு ஒன்றும் வெளியானது. 

சாகித்ய அகாதமி வெளியீடான ‘Indian Literature (2009, Book No. 254) என்ற புத்தகத்தில் இவரது கவிதைகள் மொழிபெயர்க்கப்பட்டுள்ளன.

2018ஆம் ஆண்டு சாகியத்ய அகாதமி வெளியிட்ட ‘கனவு விடியும்’ (பெண் கவிகளின் கவிதைகள்) தொகுப்பிலும் இவரது கவிதைகள் பதிப்பிக்கப்பட்டுள்ளன.

இவரின் கவிதைகள் ஆங்கிலத்திலும், மலையாளத்திலும் மொழிபெயர்க்கப்பட்டுள்ளன. மேலும் இவரது கவிதைகள், கதைகள் ஆனந்த விகடன், குங்குமம் போன்ற பிரபல தமிழ் இதழ்களிலும் வெளியிடப்பட்டுள்ளன.

 திரைப் பணி  
கீதா இளங்கோவன் இயக்கிய சாதிகள் இருக்கேடி பாப்பா 1, 2, 3, & 4 ஆவணப்படங்களில் இவர் உதவி இயக்குநராகப் பணிபுரிந்துள்ளார்.

‘அருவி முதல் அயலி வரை’ என்ற திரை விமர்சனக் கட்டுரைகளையும் இவர் எழுதியுள்ளார். இயக்குநர் குட்டி ரேவதியுடன் இணைந்து ஒரு படம் மற்றும் சில இயக்குநர்களுடன் சேர்ந்து திரைக்கதை எழுதியிருக்கிறார். சன் தொலைக்காட்சியில் ஒளிபரப்பான ‘சுந்தரி’ தொலைக்காட்சி தொடரின் மூலக் கதையை வடிவமைத்துள்ளார்.

‘Lifescapes – Interviews with contemporary Women writers from Tamilnadu’ என்ற நூலில் இவருடைய முழுமையான நேர்காணல் வெளியானது. கனிமொழி, தாமரை, தமிழச்சி பாண்டியன் என 14 பெண் கவிஞர்கள் பற்றி சூரியசந்திரன் அவர்கள் எழுதிய ‘அறையின் இருளில் காடு மணத்துக் கிடந்தது’ நூலிலும் பிருந்தாவின் எழுத்தும் வாழ்க்கை அனுபவங்களும் பதிவு செய்யப்பட்டுள்ளன. 

இவர் மணமுறிவிற்குப் பிறகு தற்காப்புக் கலை பயின்று பிளாக் பெல்ட் பெற்றார்.

 படைப்புகள் 
 கவிதை தொகுப்பு 

 மழைபற்றியபகிர்தல்கள் (1995)
 வீடு முழுக்க வானம் (2009)
 மகளுக்குச் சொன்ன கதை (2014)
 நீயுறை மனது (2022)

 அபுனைவு நூல்கள் 
ஹெர்ஸ்டோரீஸ் வெளியீடாக வந்தவை:

 'கதவு திறந்ததும் கடல்' (ஓர் ஒற்றைப் பெற்றோரின் தன் அனுபவங்கள்) (மறு வெளியீடு) (2022)
 'கேளடா மானிடவா' (குழந்தை வளர்ப்பும் பெற்றோரும்) கட்டுரைத் தொகுப்பு (2021)
 'அப்புறம் என்பது எப்போதும் இல்லை' (இக்கணத்தில் வாழ்தல்) (2023)
 ‘கடல்’ குறுநாவல் (2023)
 'வாழ்க்கை வாழ்வதற்கே' (தன்னேசிப்பும் தன்னறிதலும்) கட்டுரைத் தொகுதி  (2023)
 ‘அருவி முதல் அயலி வரை’ சினிமா விமர்சனக் கட்டுரைகள் (2023)
 ‘எங்கிருந்தோம், இங்கு வந்தோம்’ (முன்னோர் பெண்களின் வரலாறு) தொகுப்பு நூல்  (2024)

 புனைவு நூல்கள் 

 மூன்றாவது கதவு (சிறுகதைத் தொகுப்பு) (2024) 

 விருதுகள் 
 தேவமகள் இலக்கிய விருது 2002
 எஸ். ஆர். வியின் படைப்பூக்க விருது 2014 
 கதவு திறந்தது கடல் நூல் - தமிழ் வளர்ச்சிதுறை விருது 2022

 மேற்கோள்கள் 

பகுப்பு:தமிழ்நாடு அரசு விருது பெற்ற எழுத்தாளர்கள்
பகுப்பு:1976 பிறப்புகள்
பகுப்பு:தமிழ்க் கவிஞர்கள்